КIуэкIуэ Юрий КъБР-м Террорым пэщIэтынымкIэ и комиссэм и зэIущIэ иригъэкIуэкIащ
Дыгъуасэ Къэбэрдей-Балъкъэр Республикэм и Правительствэм и Унэм щекIуэкIащ республикэм Террорым пэщIэтынымкIэ и комиссэм и зэIущIэ. Абы хэтащ Террорым пэщIэтынымкIэ лъэпкъ комитетым и аппаратым и унафэщIым и япэ къуэдзэ Ильин Евгений, Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и къуэдзэ Попков Валерий, КъБР-м и Правительствэм, хабзэхъумэ IэнатIэхэм я унафэщIхэр, къалэ, район администрацэхэм я Iэтащхьэхэр.
ЗэIущIэр къыщызэIуихым республикэм и Iэтащхьэ КIуэкIуэ Юрий кIэщIу къигъэлъэгъуащ 2015 гъэм комиссэм иригъэкIуэкIа лэжьыгъэм кърикIуа Iуэху нэхъыщхьэхэр. Республикэм экстремист щIэпхъаджащIэхэр иджыри зэрыщыIэм и мызакъуэу, дунейпсо терроризмэми зызэрызыкъуихар къэплъытэмэ, терроризмэм пэщIэтынымкIэ IуэхущIапIэхэм я къарур нэхъыбэу зыхуэунэтIауэ щытар экстремистхэмрэ террористхэмрэ я зэгухьэныгъэхэр къэлъыхъуэнымрэ зэтекъутэнымрэщ, апхуэдэ зэгухьэныгъэхэр къыщIэхъу щхьэусыгъуэхэмрэ Iэмалхэмрэ щымыгъэIэнырщ, профилактикэ, оперативнэ лэжьыгъэхэм я къызэгъэпэщыкIэр егъэфIэкIуэнырщ, терроризмэм и идеологием нэхъ тегушхуауэ ебгъэрыкIуэнырщ.
ШынагъуэншагъэмкIэ органхэмрэ къэрал кIуэцI органхэмрэ я федеральнэ, щIыналъэ IэнатIэхэр зэщIыгъуу зэдэлажьэурэ, щэхурылажьэ щIэпхъаджащIэхэм хэщIы-ныгъэшхуэ иратащ. Абы къыхэкIыу Iэщэрэ къагъауэ пкъыгъуэхэмрэ къагъэсэбэпурэ ялэжь щIэпхъаджагъэхэм я бжыгъэм кIэрыхуащ.
2015 гъэм мазаем и 20-м КъБР-м и Правительствэм къыдигъэкIа унафэм ипкъ иткIэ нэрылъагъуу нэхъыбэ ящIащ хэгъэзыхь щымыIэу цIыхухэм ят Iэщэмрэ шэ зэмылIэужьыгъуэхэмрэ япэкIуэ ахъшэр. Илъэс кIуам республикэм и цIыху-хэм апхуэдэ Iэщэ зэмылIэужьыгъуэу 45-рэ ятащ.
КъБР-м Террорым пэщIэтынымкIэ и комиссэм зэпымыууэ и нэIэ тетщ IуэхущIапIэ, ухуэныгъэ хэхахэр, псэуныгъэр зэлъыта IэнатIэхэр, цIыху куэд щызэхыхьэ щIыпIэхэр террорым зэрыщахъумэм.
Республикэм и Правительствэм хагъэхьащ КъБР-м экстремизмэр къэмыгъэхъунымкIэ профилактикэмрэ щIалэгъуалэ политикэр пхыгъэкIынымрэ я лъэныкъуэкIэ гъэзэщIакIуэ властым и органхэм я лэжьыгъэр зэгъэуIунымкIэ министрым и къулыкъур. Апхуэдэу унафэ къащтащ республикэм и еджапIэ, спорт IуэхущIапIэ псоми Правительствэм и лэжьакIуэхэмрэ Парламентым и депутатхэмрэ ирагъэбыдылIэну. Ахэр дэIэпыкъуэгъу хъунущ щIалэгъуалэм драгъэкIуэкI гъэсэныгъэ лэжьыгъэр егъэфIэкIуэнымкIэ. Мы лэжьыгъэм апхуэдэу жыджэру къыхоувэ граждан жылагъуэ IуэхущIапIэхэри: политикэ партхэр, жылагъуэ зэгухьэныгъэхэр, ветеран, щIалэгъуалэ зэщIэхъееныгъэхэр.
А псоми къадэкIуэу, жиIащ КIуэкIуэ Юрий, зэкIэ къэгъэсэбэпа мыхъуа хэкIыпIэхэри мащIэкъым. Глобализацэмрэ интернетым и Iэмалхэмрэ псынщIэу зэрызаужьыр къэплъытэмэ, щIэблэщIэр экстремизмэм демыгъэхьэхынымкIэ хъыбарегъащIэ технологиехэм я зэфIэкIыр нэхъ нэсу къэгъэбэпыпхъэщ. Апхуэдэу абы и лъэныкъуэкIэ нэсу щIэгъэкъуэн къэщIын хуейщ республикэм Террорым пэщIэтынымкIэ и комиссэм бгъэдэлъ зэфIэкIымрэ абы и полномочиехэмрэ.
2015 гъэм республикэм щыпащащ щIалэгъуалэм я зэфIэкIыр нэсу къагъэсэбэпынымкIэ IэмалыщIэхэр къахузэгъэпэщыным хуэгъэза лэжьыгъэм. Зи ныбжьыр илъэс 16-м щегъэжьауэ 29-м ит щIалэрэ хъыджэбзу минищым нэб-лагъэ лэжьапIэ IэнатIэхэм ягъэуващ. Жыджэру лажьэу хуежьащ къалэн куэд зыгъэзащIэ республикэ щIалэгъуалэ центрыр. Абы и IуэхущIапIэу муниципальнэ районхэм тху къыщызэIуахащ. Апхуэдэу 2015 гъэм и кIэухым Налшык къалэм лэжьэн щыщIидзащ «ДыгъафIэ къалэ» сабий творчествэмкIэ академие» иджырей IуэхущIапIэшхуэ. Абы зэфIэкIышхуэ зыбгъэдэлъ сабийуэ 200 зыщIэс лицей, еджакIуэхэм я зэфIэкIым щыхагъахъуэ школ, музыкэмкIэ, гъуазджэмкIэ, хореографиемкIэ, спортымкIэ щIэныгъэ гуэдзэн щрагъэгъуэт центр, «Сабий технопарк», техническэ моделхэмрэ компьютер технологиехэмкIэ лабораторэ, правовой гъэсэныгъэм телажьэ пэш, нэгъуэщI центр хэхахэр хэтщ, псори зэхэту сабий минитхум нэблагъэ къызэщIаубыдэу. А IуэхущIапIэр, абы ещхь адрей гъэсапIэхэр цIыкIухэм я творческэ зэфIэкIым зегъэужьыным къыдэкIуэу телэжьэнущ щIалэгъуалэр радикальнэ Iуэхухэм демыгъэхьэхынми.
Унафэ пыухыкIахэр къащтащ Муслъымэнхэм я дин IуэхущIапIэм нэхъ тэмэму дэлэжьэным, абы зыхуэфащэ дэIэпыкъуныгъэхэр етыным теухуауэ. Абу Хьэнифэ и цIэр зезыхьэ ислъам университетым Налшык щыхухаха плIыуэ зэтет унэ зэгъэпэща, дин зэгухьэныгъэхэм я лэжьакIуэу 159-м мазэ къэс ират стипендиехэм хухагъэхъуащ. Нэрылъагъуу нэхъ зэщIэгъэуIуауэ екIуэкIыу хуежьащ цIыхухэм я дин зэхэщIыкIыр къэIэтыным хуэгъэза лэжьыгъэр. КъБР-м ис лъэпкъхэм я социальнэ, щэнхабзэ псэукIэм и унэтIыныгъэ нэхъыщхьэхэр пхыгъэкIыным хуэгъэза Iуэхухэр зэфIагъэкI.
Экстремист бандэ гупхэм зэрахэтым къыхэкIыу къалъыхъуэхэм я Iыхьлыхэм зэрадэлажьэр егъэфIэкIуэн зэрыхуейм щытепсэлъыхьым КъБР-м и Iэтащхьэм къыхигъэщхьэхукIащ: «Дэ дыщыгъуазэу дыщытын хуейщ КъБР-м щалъхуахэм ящыщу терроризмэм пыщIа щIэпхъаджагъэхэр зэралэжьам къыхэкIыу ягъэтIысауэ щысхэр зыхуэдизым, тезырыр яухыу къаутIыпщыжахэр зыхуэдизым, абыхэм иджыпсту ящIэмрэ здэщыIэ щIыпIэмрэ. Мис а Iуэхухэр нэхъ куууэ зэхэгъэкIыным Iэмал къитынущ «2013-2018 гъэхэм Урысей Федерацэм терроризмэм и идео-логием щыпэщIэтынымкIэ комплекс планым», Урысей Федерацэм и Президент Путин Владимир и унафэкIэ зэхалъхьам икIи абы къищтам, къыщыгъэува къалэнхэр тэмэму зэфIэгъэкIынымкIэ».
КIуэкIуэ Юрий къипсэлъам къыщигъэлъэгъуащ муниципальнэ щIыналъэ щхьэхуэхэм террорым пэщIэтынымкIэ я комиссэхэр арэ-зы укъищIу зэрымылажьэр, нэхъ япэкIэ къащтауэ щыта унафэхэр зэрагъэзащIэм тэмэму зэрыкIэлъымыплъыр. «ЗэщIыгъуу дызэдэлажьэмэщ экстремизмэм и идеологием щIалэгъуалэр емыгъэтхьэкъунымкIэ къалэным дыщыпэлъэщынур, щIэблэм я зэфIэкIыр тэмэму щыдунэтIыфынур, республикэм жылагъуэ-политикэ зэпIэзэрытыныгъэ щыщыIэнур», — жиIащ абы.
Республикэм и унафэщIым къызэрилъытэмкIэ, дызыхыхьа илъэсыр жыжьэуи къызэрыгуэкIыу екIуэкIынукъым. Иджыпсту КъуэкIыпIэ Гъунэгъум, Украинэм, ду-нейм и нэгъуэщI щIыналъэ зыбжанэми щыIэ щытыкIэр нэхъ ткIий хъу зэпытщ. Урысейм и цIыхухэм, абыхэм Къэбэрдей-Балъкъэрым ящыщхэри яхэту, зыщагъасэ «Ислъам къэралы- гъуэ» жыхуаIэм Сирием, нэгъуэщI къэрал зыбжанэм хиубыда щIыналъэхэм. Апхуэдэ цIыхухэм Iэ- мал зэриIэкIэ нэхъ псынщIэу къагъэзэжу ди щIыналъэм терроризмэм пыщIа щIэпхъаджагъэ зэмылIэужьыгъуэхэр щалэжьыну къыхуезыджэхэр щыIэщ. «Абы жэуаплыныгъэр нэхъри къеIэт, экстремизмэмрэ терроризмэмрэ я Iэужь псоми нэхъри нэхъ ткIийуэ дапэщIэувэну къытхуегъэув», — жиIащ КIуэкIуэ Юрий.
КъБР-м Террорым пэщIэтынымкIэ и комиссэм иригъэкIуэкIа лэжьыгъэм кърикIуахэм я гугъу щищIым, Ильин Евгений къыхигъэщхьэхукIащ иужьрей илъэсищым къриубыдэу Къэбэрдей-Балъкъэрым щалэжь террорист щIэпхъаджагъэхэр нэрылъагъуу нэхъ мащIэ зэрыхъуар: «Республикэм и щIыналъэм щыIэ бандэ гупхэм хэщIыныгъэшхуэ иратащ. Иужьрей илъэсхэм нэхъ мащIэ хъу зэпытщ щэхурылажьэ бандэхэм хэтхэм я бжыгъэр». А псоми къадэкIуэу Ильин Евгений къызэхуэсахэм гу лъаригъэтащ Террорым пэщIэтынымкIэ комиссэм и аппаратым и лэжьакIуэхэм я IэщIагъэм хагъэхъуэн, терроризмэм пыщIа щIэпхъаджагъэхэр къэмыгъэхъунымкIэ программэхэм я зэхэлъыкIэр щIэпщытыкIын, экстремист Iуэхухэм къыпыкIыну траухуэу къэзыгъэзэжахэр гъащIэм хэзэгъэжынымкIэ ядэIэпыкъун зэрыхуейм.
Урысейм Террорым пэщIэтынымкIэ и лъэпкъ комитетым и аппаратым и унафэщIхэм пщIэшхуэ къыхуащIащ КъБР-м Террорым пэщIэтынымкIэ и комиссэм и лэжьэкIэм.
КъБР-м и Iэтащхьэмрэ Правительствэмрэ
я пресс-IуэхущIапIэ.
